Gevaert voitti sisäratojen Euroopan mestaruuden 60 metrillä Wienissä 2002 ajalla 7,16. Myöhemmin samana vuonna hän sijoittui hopealle sekä 100 että 200 metrillä Münchenin EM-kisoissa. Talvella 2004 Gevaert sai hopeaa Budapestin MM-hallikisojen 60 metrillä Belgian ennätyksellä 7,12 – hän hävisi Gail Deversille 0,04 sekuntia. Ateenan olympialaisissa hän sijoittui 200 metrillä kuudenneksi. Vuonna 2005 Gevaert voitti Euroopan hallimestaruuden 60 metrillä Madridissa ajalla 7,16 ja sijoittui seitsemänneksi Helsingin MM-kisojen 200 metrillä.